| **Antanas Guoga** |
| --- |
|  |
| Gimė | 1973 m. gruodžio 17 d. (49 metai)Kaunas |
| Motina | Danguolė |
| Sutuoktinis (-ė) | Aistė |
|  |
| Veikla | verslininkas, politikas, filantropas, pokerio žaidėjas |
| Sritis | laisvalaikio paslaugos, mažmeninė prekyba |
| Organizacijos | TonyBet, TonyResort, TonySports, TonyStreets, SIL |
| Pareigos | Lietuvos Respublikos Seimo narys |
| Partija | Darbo partija |
|  |
| Išsilavinimas | Leičesterio universitetas (Didžioji Britanija), diplomatijos studijų magistro laipsnis |

**Antanas Guoga** (g. 1973 m. gruodžio 17 d. Kaune) – politikas, verslininkas, profesionalus pokerio žaidėjas, filantropas. Seimo narys (2020-2021 m.), priklausė Darbo partijos frakcijai.

2014-2019 m. buvo Europos parlamento nariu, išrinktas Liberalų sąjūdžio sąraše. 2016 m. gegužės mėn. po skandalo, kilusio apkaltinus E.Masiulį dėl kyšio paėmimo, kelioms dienoms buvo tapės Liberalų sąjūžio partijos vadovu.

Biografija
----------

Antano Guogos vaikystė prabėgo Kaune ir Alytaus rajone (Kalesninkuose). Būdamas 11 metų išvyko pas motiną į Australiją. Gyveno Melburne, ten baigė mokyklą, taip pat dirbo įvairius darbus: remontavo siuvimo mašinas, plovė automobilius. 1989-1992 m. dirbo „Australian Mortgage Brokers" vadovo Billo Buchano padėjėju. 1993-1995 m. dirbo „CitiBank" valdomame investiciniame banke Honkonge.

2007 m. Antanas Guoga Australijoje investavo į gyvybės draudimo paslaugas teikiančią bendrovę „Rate detective". 2011 m. investavo į įmonę lietuvių įkurtą įmonę „SportClothes". Jo verslo partneris šioje įmonėje Andrius Kolesnikas 2019 m. išleido knygą „Gero nešiojimo", kurioje teigė, kad A.Guogos buvo apgautas ir priverstas atiduoti savo verslo dalį už per mažą kainą. Politiko atstovė teigė, kad visa ši istorija yra išsigalvota. Lietuvoje 2012 m. įkūrė lažybų bendrovę „TonyBet", 2003 m. poilsio ir pramogų parką Anupriškėse „TonyResort" (Trakų raj.).

Iki 2014 m. A. Guoga naudojosi tuo, kad palūkanos Lietuvoje buvo neapmokestinamos, o dividendai ir kitos fizinių asmenų pajamos - apmokestinami. Tai leido jam gauti pajamas iš savo įmonių ir nemokėti pajamų mokesčio. Pats A.Guoga teigė, kad paskolos buvusios realios ir paremtos verslo poreikiais, o ne schema skirta mokesčiams išvengti. A.Guoga 2017 m. buvo įtrauktas į ofšorinėmis bendrovėmis besinaudojančių politikų sąrašą, sudarytą Tarptautinio tiriamosios žurnalistikos konsorciumo ("Paradise papers" tyrimo dalis).

2019 m. baigė diplomatijos magistro studijas Leicester universitete, bakalauro studijų nėra baigęs.

2020 m. prieš rinkimus į Seimą atsisakė Australijos pilietybės.

Politinė karjera
----------------

Į politinę veiklą įsitraukė 2013 m. Tų metų m. paskutinį birželio savaitgalį Tytuvėnuose vykusiame Lietuvos Respublikos Liberalų sąjūdžio vasaros sąskrydyje buvo pristatytas kandidatu į Europos Parlamentą. 2014 m. rinkimuose į Europos Parlamentą Lietuvos Respublikos Liberalų sąjūdžio sąraše buvo antruoju numeriu. Liberalų sąjūdžiui surinkus 16,52 proc. balsų tapo Europos parlamento nariu nuo Liberalų sąjūdžio. Europos parlamente Antanas Guoga buvo Europos parlamento Armėnijos, Azerbaidžano bei Gruzijos delegacijos vicepirmininku, Euronest parlamentinės asamblėjos nariu, EP Vidaus rinkos ir vartotojų apsaugos komiteto (IMCO) bei EP Moterų teisių ir lyčių lygybės komiteto nariu (FEMM). Pavaduojančiu nariu – EP Teisės reikalų komitete (JURI), EP Moterų teisių ir lyčių lygybės komitete (FEMM) bei delegacijoje ryšiams su Šveicarija ir Norvegija, ES ir Islandijos jungtiniame parlamentiniame komitete, Europos ekonominės erdvės (EEE) jungtiniame parlamentiniame komitete.

2015 m. kandidatavo į Liberalų sąjūdžio pirmininkus, tačiau pirmininko rinkimuose pralaimėjo. Po to paskelbė, kad kursiąs partijoje atskirą frakciją "Klestinti Lietuva". Vėliau šių planų atsisakė, kaip pats teigė dėl „MG Baltic" viceprezidento R.Kurlianskio spaudimo. 2016 m. gegužės mėn. dviem dienoms buvo tapęs Liberalų sąjūdžio partijos pirmininku, po to pasitraukė iš partijos. Iš dalies su tuo buvo susijęs sprendimas 2016 m. spalio mėnesį palikti Europos liberalų ir demokratų (ALDE) frakciją Europos Parlamente ir pereiti į centro dešinės Europos liaudies partijos frakciją. 2016–2017 m. buvo Vilniaus miesto savivaldybės mero R. Šimašiaus visuomeninis patarėjas investicijų klausimais. Europos parlamento nariu buvo iki 2019 m. 

Europos parlamento rinkimuose 2019 m. dalyvavo Centro partijos sąraše (sąraše jis buvo įrašytas paskutiniuoju - 22 numeriu). Partija surinko 5,13 proc. balsų ir mandatų neiškovojo.

2020 m. tapo Darbo partijos kandidatu Seimo rinkimuose. 2020 m. Lietuvos Respublikos Seimo rinkimuose išrinktas pagal partijos sąrašą, po reitingavimo pirmuoju. Buvo Darbo partijos frakcijos narys, dirbo Užsienio reikalų komitete. 2021 m. sausio 12 d. pareiškė atsisakąs Seimo nario mandato.

Pokeris
-------

A.Guoga – profesionalus pokerio žaidėjas, naudojantis pseudonimą Tony G. Iš viso iš pokerio turnyrų yra gavęs virš 7 mln. dolerių pajamų. Žinomas savo agresyviomis ir provokuojančiomis kalbomis prie pokerio stalo, šaipymusi iš oponentų. 2006 m. Tarpkontinentiniame pokerio čempionate jo komentarai Rusijai atstovavusio Ralph Perry atžvilgiu buvo tokie kandūs, kad komentarorius Gabe Kaplan tai įvertino taip "Manau, kad Tony G kalba labiau kaip lietuvis, nei kaip australas" (A.Guoga atstovavo Australiją) ir "Tony G gali pats vienas iš naujo įžiebti Šaltąjį karą".

2014 m. paskelbė, kad profesionaliai pokerio nebežais, tačiau ir vėliau dalyvavo aukščiausių statymų pokerio turnyruose.

### Pasiekimai

* 2004 m. WPT – Grand Prix de Paris – 2 vieta
* 2005 m. European Poker Championships – 1 vieta
* 2006 m. Intercontinental Poker Championship – Grand final – 2 vieta
* 2006 m. Betfair Asian Poker Tour – 1 vieta
* 2007 m. World Series Of Poker – Europe, London – 3 vieta
* 2007 m. Moscow Millions, Main Event – 1 vieta
* 2008 m. „Shining World Leadership" apdovanojimas
* 2008 m. PartyPoker Premier League Poker III – 2 vieta
* 2009 m. 40th World Series of Poker (WSOP) 2009, Anniversary event – 10 vieta
* 2009 m. EPT – Grand Final (Monte Carlo), High Roller Championship – 3 vieta
* 2010 m. Aussie Millions Poker Championship, A$100k Challenge – 5 vieta
* 2010 m. The Poker Lounge, Episode 10 – 1 vieta
* 2010 m. WPT London High Roller – 2 vieta
* 2012 m. Aussie Millions Poker Championship, A$100k Challenge – 4 vieta
* 2012 m. PartyPoker Premier League Poker V – 5 vieta

Visuomeninė veikla, parama ir labdara
-------------------------------------

Pirmieji pokerio laimėjimai paskatino filantropinę veiklą: 2006 m. paaukojo apie pusę milijono dolerių Melburno kovos su vėžiu fondui ir Melburno psichologinei tarnybai, 2007 m. – apie 200 tūkstančių dolerių Maskvos 80-ajam internatui.

Aktyvią filantropinę veiklą tęsia ir Lietuvoje. Nuo 2007 m. – vienas dosniausių Labdaros ir paramos fondo „Bėdų turgus" rėmėjų. Per kelerius metus paaukojo virš 1,5 milijono litų. Tais metais jam buvo įteiktas simbolinis obuolys „Dosniausiam pirkliui", po metų – obuolys „Tiesiog Antanui", o 2009 metais jam, kaip dosniausiam „Bėdų turgaus" rėmėjui, buvo įteikta simbolinė padėka gyvas medis (Rojaus obelis).

2014 m. įkūrė savo vardo – A. Guogos paramos fondą. Visas Europarlamentaro atlyginimas ir papildomos asmeninės lėšos nuo 2014 m. paramos ir labdaros tikslais skiriamas įvairiems švietimo, pilietiniams ir socialiniams projektams Lietuvoje, tokiems kaip „Bėdų turgus", „Maisto bankas", „Maltiečiai", Rimanto Kaukėno paramos fondas, „Lietuvos kariuomenė", „Coder Dojo Lietuva", „SWITCH" konferencija, Vilniaus universitetas, Mo muziejus ir kt.).

A.Guogos paramos fondas suteikė paramą Lietuvos bažnyčioms (Vilniaus Šv. Juozapo, Vilniaus Šv. Kazimiero ir kt.), remia įvairias sporto šakas (regbį, krepšinį) ir sveikatingumo projektus.

2017 m. įvardintas tarp 200 įtakingiausių pasaulio filantropų ir socialinių verslininkų portalo „Richtopia" paskelbtame sąraše.

2010–2012 m. Lietuvos nacionalinės vyrų krepšinio rinktinės vadovas. 2010–2015 m. Lietuvos krepšinio federacijos Vykdomojo komiteto narys. 2011–2015 m. Lietuvos krepšinio federacijos viceprezidentas, Lietuvos olimpinis atašė 2012 m. Londono vasaros olimpinėse žaidynėse, 2017–2019 m. Vilniaus „Ryto" krepšinio klubo prezidentas. Vienas didžiausių Lietuvos krepšino federacijos rėmėjų. Pagrindinis krepšinio klubo Prienų Prienai rėmėjas.

Nuo 2014 m.- iki šiol – Lietuvos irklavimo federacijos viceprezidentas.

Šeima
-----

Nuo 2014 m. santuokoje su Aiste Šlapokaite, fotomodeliu, dirbusiu tokiems brandams kaip Armani Jeans, Prada ir Max Mara. Jie turi du sūnus (Herkų, gimusį 2015 m. Briuselyje, ir Taurą, gimusį 2016 m. Vilniuje). Su ankstesnėmis partnerėmis A.Guoga turi sūnų ir dvi dukteris.

Įvertinimai
-----------

* 2011 m. delfi.lt skaitytojų išrinktas Pasaulio lietuviu.
* 2015 m. išrinktas į įtakingiausių 28 ES politikų ir visuomenininkų sąrašą (Žurnalas POLITICO).
* 2014 m. Suteiktas Lietuvos sporto universiteto (LSU) Garbės daktaro vardas už aktyvią veiklą ir paramą siekiant LSU įtvirtinti išskirtiniu tarptautinio lygio sporto mokslo tyrimais bei studijomis universitetu.
* 2015 m. Tapo Kauno informacinių technologijų mokyklos dalininku.
* 2015 m. – iki šiol – Technologinio švietimo „Coder Dojo" projekto ambasadorius Lietuvoje.
* 2015 m. – iki šiol – #SWITCH! – didžiausio technologijų ir verslumo renginio Baltijos šalyse – organizatorius.
* 2016 m. – Europos Komisijos programos „eSkills for Jobs 2016" ambasadorius Lietuvoje.
* 2016 m. – iki šiol – Vilniaus universitetas, partnerystės docentas.
* 2016 m. išrinktas į įtakingiausių 40 europarlamentarų sąrašą (Žurnalas „Politico"), tapo pirmuoju lietuviu tarp 28 įtakingiausių Europos Sąjungos politikoje žmonių vardų, keičiančių Europos politiką.

Šaltiniai
---------

1. ↑  Antanas Guoga, lrs.lt. Tikrinta 2020-12-20.
2. ↑  Giovanni Angioni. "Tony G Elected To European Parliament: "Today We Made History!"". pokernews.com.
3. ↑  "Guoga says Liberal Movement corruption may go deeper than Masiulis". Tikrinta 2017-08-07.
4. ↑  Danutė Jonušienė. Antanas Guoga neslepia: „Buvau blogas mokinys", lrytas.lt, 2014-06-02. Tikrinta 2020-12-30.
5. 1 2  Antanas Guoga MEP Archyvuota kopija 2019-05-26 iš Wayback Machine projekto. eppgroup.eu. Tikrinta 2020-12-29.
6. ↑  A. GUOGA: ŠIANDIEN 20 MLN. SAVO TURTO ATIDAVIAU LABDARAI, BNS, 2016-05-17. Tikrinta 2020-12-29.
7. ↑  Knyga "Gero nešiojimo" internete.
8. ↑  Eglė Šilinskaitė-Puškorė. Knyga apie A. Guogą atskleidžia: po dosnaus rėmėjo kauke – azartiškas ir įžūlus lošėjas, lrytas.lt, 2019-04-28. Tikrinta 2020-12-29.
9. ↑  Liepa Želnienė. Viena ranka duoda, kita atima: labdara besigiriantis Antanas Guoga vengė mokėti mokesčius, 15min.lt. 2014 gruodžio 11d. Tikrinta 2020-12-01.
10. ↑  „Explore The Politicians in the Paradise Papers - ICIJ". *ICIJ*. Nuoroda tikrinta 2017-12-06.
11. ↑  Antanas Guoga, vrk.lt. Tikrinta 2020-12-29.
12. ↑  Lauryna Vireliūnaitė. Antano Guogos mokslų pokeris: be bakalauro diplomo – tiesiai į magistro studijas, 15min.lt, 2019 balandžio 26d. Tikrinta 2020-12-29.
13. ↑  Žiniasklaida: VRK kilo klausimų dėl Guogos pilietybės, BNS, 2020 m. rugpjūčio 31 d. Tikrinta 2020-12-20.
14. ↑  Europos Parlamento rinkimai: konservatoriai ir liberalai švenčia, 2014-05-26, BNS/Alfa.lt. Tikrinta 2020-12-11.
15. ↑  8-oji Parlamento kadencija, europarl.europa.eu. Tikrinta 2020-12-30.
16. ↑  Liberalų sąjūdžio pirmininko pavaduotoju tapęs A. Guoga kurs frakciją, BNS, 2015 m. spalio 24 d. Tikrinta 2020-12-30.
17. ↑  A. Guoga: man atrodė, kad liberalai derina veiksmus su R. Kurlianskiu, vz.lt, 2019-05-13. Tikrinta 2020-12-30.
18. ↑  Guoga opuszcza Ruch Liberałów, Šimašius kandydatem na prezesa Archyvuota kopija 2020-10-30 iš Wayback Machine projekto. 2016-05-17, zw.lt. Tikrinta 2020-12-11.
19. ↑  Antanas Guoga perėjo į dešiniųjų frakciją Europos Parlamente, BNS, 2016 spalio 5d. Tikrinta 2020-12-30.
20. ↑  „Antanas Guoga Will Help Attract New Investments to Vilnius". Suarchyvuotas originalas August 7, 2017. Nuoroda tikrinta August 7, 2017.  Nežinomas parametras `|url-status=` ignored (pagalba)
21. ↑  Antanas Guoga dalyvaus Europos Parlamento rinkimuose, 2019-03-09, BNS. Tikrinta 2020-12-12.
22. ↑  Centro partija - tautininkai, 15min.lt. Tikrinta 2020-12-30.
23. ↑  Guoga kandidatuos į Seimą su Darbo partija, 2020-07-21, BNS. Tikrinta 2020-12-11.
24. ↑  2020 m. spalio 11 d. Lietuvos Respublikos Seimo rinkimai (I turas), vrk.lt. Tikrinta 2020-12-11.
25. ↑  Guoga atsisako Seimo nario mandato
26. ↑  Poker database. Tikrinta 2020-12-11.
27. ↑  Lee Davy. Tony G is Still After Those Russians and the UK Gambling Commission Extends Continuation License Deadline, CalvinAyre.com. Tikrinta 2020-12-30.
28. ↑  „Europarlamentaro kėdę iškovojęs Antanas Guoga profesionaliai pokerio tikrai nebežais". *15min.lt*. 2014-05-27.
29. ↑  Tiesiogiai: Antanas Guoga pradeda kovą brangiausiame istorijoje pokerio turnyre, 15min.lt, 2019 rugpjūčio 1d. Tikrinta 2020-12-30.
30. ↑  WPT GRAND PRIX DE PARIS, worldpokertour.com Tikrinta 2020-12-30.
31. ↑  Kandidato į Europos parlamento rinkimus anketa, vrk.lt.
32. ↑  „Antanas Guoga tapo Lietuvos irklavimo federacijos viceprezidentu". *15min.lt/sportas*. 2014-03-28. Suarchyvuotas originalas March 31, 2014. Nuoroda tikrinta 2014-06-21.  Nežinomas parametras `|url-status=` ignored (pagalba)
33. ↑  „Antanas Guoga savo mylimąją Aistę nusivedė ir prie altoriaus". *lrytas.lt*. 2014 m. rugpjūčio 17 d. Suarchyvuotas originalas February 6, 2015. Nuoroda tikrinta 2015-02-06.  Nežinomas parametras `|url-status=` ignored (pagalba)
34. ↑  „Aistė ir Antanas Guogos antrą sūnų pavadino Tauru ir pasidalijo pirma berniuko nuotrauka".
35. ↑  Klubas.lt. „Apie praeities klystkelius prabilęs Antanas Guoga: dėl visų pasibaigusių santykių buvau kaltas aš". Nuoroda tikrinta 2017-08-07.
36. ↑  A.Guoga išrinktas Pasaulio lietuviu
37. ↑  „ANTANAS GUOGA". 2016-05-19. Nuoroda tikrinta 2018-02-01.


| Partijos politinės pareigos
 |
| --- |
| Prieš tai:**Eligijus Masiulis** | **LRLS pirmininkas**2016 | Po to:**Remigijus Šimašius** |